آمریکا مرکزلی پو ریسرچ سنتر آراشدیرما شیرکتینه گؤره، دونیا آمریکا باشقانی دونالد ترامپدان چوخ روسیا دؤولت باشقانی ولادیمیر پوتینه گوونیر.
پو ریسرچ سنترین 36 اؤلکه‌ده ائتدیگی آراشدیرمانین نتیجه‌لری، روسیا دؤولت باشقانی ولادیمیر پوتینه آمریکا‌لی قونومداشی دونالد ترامپدان داها چوخ گوونیلدیگینی گؤستردی.
آرا‌لاریندا تورکیه‌نین ده اولدوغو بیر چوخ اؤلکه‌نین وطنداشی پوتینه ترامپدان داها چوخ اعتبار ائتدیک‌لرینی ایفاده ائتدی.
روس لیدئرینه ان چوخ گووه‌نن اؤلکه‌لرین یونانیستان و لبنان اولدوغو ایفاده ائدیلدی.
بو اؤلکه‌لرده پوتین، یوزده 31 نیسبتینده ترامپین اؤنونده اولدوغو قید ائدیلدی.
ویتنامدا بو فرق یوزده 21 دولاییندا. بو اؤلکه‌ده هر ایکی لیدئر اولدوقجا بؤیوک دستک گؤرور.
ویتنام‌لی‌لارین یوزده 79و پوتین، یوزده 58ی ترامپا گووندیک‌لرینی دیله گتیردی.
پوتینین آمریکانین متفقی اولان بعضی اؤلکه‌لرده ترامپدان داها مشهور اولماسی دا دقت چکیر.
آلمانیادا اولوسلارآراسی ایلیشکیلر قونوسوندا پوتینه گوونن‌لر نیسبتی یوزده 25کن ترامپا گوونن‌لر نیسبتی یالنیز یوزده 11.
گونئی کره ده بو گؤسترگه‌لر سیراسییلا یوزده 27 و 17، فرانسادا یوزده 18 و 14، ژاپندا یوزده 28 و 24، ایتالیادا دا یوزده 26 و 25.
هر ایکی لیدئره ان آز گوونن اؤلکه ایسپانیا اولدو. بو اؤلکه‌ده پوتینه گوون نیسبتی یوزده 7، ترامپا یوزده 5 اولا‌راق گرچکلشدی.
اینگیلتره، استرالیا و کانادادا ترامپ کیچیک بیر فرقله قاباقدا گؤستریلدی. ترامپین پوتینین بؤیوک بیر فرقله (یوزده 28) قاباقدا اولدوغو اؤلکه ایسراییل اولدو.
